Pellegrini, Peter, predseda vlády SR (2020-02-20):
Sme sa dožili. (Reakcia z pléna a postupný odchod poslancov blokujúcich hlavný rečnícky pult, predseda vlády SR ostáva pri prenosnom rečníckom pulte.) Vážený pán predseda Národnej rady, vážené panie poslankyne, vážení páni poslanci, vážení hostia, hneď na úvod mi dovoľte veľmi rázne a jasne odsúdiť správanie opozičných poslancov. (Reakcie z pléna, smiech a ruch v sále. Potlesk po odchode poslancov blokujúcich hlavný rečnícky pult.) Hneď na úvod mi dovoľte veľmi jasne a rázne odsúdiť správanie opozičných poslancov, ktorí svojím divadlom urazili jeden zo štátotvorných symbolov Slovenskej republiky, ktorým je Národná rada. (Potlesk.) Svojím bezprizorným stanovým táborom, ktorý si zriadili priamo v rokovacej miestnosti pod štátnym znakom, a okupovaním rokovacieho miesta odhalili pred celým národom, že nemajú rešpekt k vlastnej štátnosti reprezentovanej aj touto váženou inštitúciou. (Potlesk.) A tieto dámy a páni nám ukázali v priamom prenose, ako opovrhujú inštitúciou, v ktorej pracujú ľudia, ktorí získali dôveru slovenskej spoločnosti v slobodných demokratických voľbách a ktorí v zmysle jasných pravidiel, ktorými sa táto Národná rada riadi, v tejto miestnosti zastupujú vôľu ľudí a prijímajú rozhodnutia na základe programov, ktoré vo voľbách získali. Som presvedčený, že každý občan Slovenskej republiky je hrdý na to, čo Slovenská republika za svojich 27 rokov dosiahla. Prakticky... (Potlesk.) Prakticky na zelenej lúke sme dokázali vybudovať modernú štátnosť a úspešný príbeh Slovenska. Vybudovali sme dôveryhodné inštitúcie, schválili ústavu (výkrik z pléna) a vytvorili podmienky na rozvoj štátu a ľudí, ktorí v ňom žijú. Ako bývalý predseda parlamentu si dovolím povedať, že táto budova si pamätá veľa politických zápasov, častokrát na hranici atakujúcej elementárnu slušnosť, nikto si však nedovolil prekročiť pomyselné hranice rešpektu k tomu, čo symbolizuje a koho reprezentuje. Hanbím sa za vás, opozícia, hanbím sa za to, ako v priamom prenose odhaľujete svoju hodnotovú a štátotvornú vyprázdnenosť! (Potlesk.) Preto sa z tohto miesta obraciam na širokú slovenskú verejnosť bez ohľadu na politické presvedčenie alebo ich hodnoty, ktoré jednotliví občania vyznávajú, aby odsúdili tento bezprecedentný čin, ktorý nemá obdobu v mladej histórii Slovenskej republiky. Jasne chcem povedať, ľudia, ktorí nemajú rešpekt k vlastnej štátnosti, ľudia, ktorí nemajú rešpekt k zastupiteľskej demokracii, nemajú morálne právo sedieť v týchto laviciach. (Potlesk.) A verím... (Doznievanie potlesku.) A verím, že im to vo voľbách voliči náležite aj spočítajú, pretože už dnes sú títo herci na hranici zvoliteľnosti, a preto sú nútení robiť takéto zúfalé činy. Okrem dešpektu k významnému symbolu moderného národa pán poslanec Beblavý a jeho tortoví spolubojovníci z PS/Spolu dnes odhalili v plnej miere svoje pomýlené predstavy o demokracii, vážení. Ukazujú, že je to iba demokracia pre nich. Ak sa im to nehodí, politický dialóg a korektnú súťaž rýchlo premenia na zúfalú bitku v uliciach. (Potlesk.) A Keď sa im to nepodarilo... (Potlesk.) A keď sa im nepodarilo naštartovať emóciu v pouličných bitkách, ich politické víťazstvo a zúfal..., politické zúfalstvo preniesli na pôdu Národnej rady Slovenskej republiky. A dnes a nas..., a predchádzajúce dni sme boli svedkami ich nedôstojného bivakovania, kde na sociálnych sieťach sa pretŕčajú v ponožkách, pyžamách a v spacákoch. Takto sa teda správajú ľudia, ktorí o sebe tvrdia, že chcú spravovať štát a reprezentovať skvelú značku pod názvom Slovenská republika na medzinárodných fórach a u svetových lídrov? Opakujem ešte raz, vážení občania tejto krajiny, predstavte si, že títo ľudia, ktorých ste tu pred malou chvíľkou videli, majú ambíciu zastupovať Slovenskú republiku v Bielom dome, v Kremli alebo v Bruseli. A vám, pán Poliačik, chcem jasne povedať, neviem, či ste si to uvedomili, ale svojím správaním ste na štátny znak pomyselne zavesili svoju ponožku a tento počin sa s vami bude niesť už po celú dobu vášho politického pôsobenia. A na to nemôžete byť určite hrdý ani vy, ani vaši voliči. (Potlesk.) Ústa máte plné slušnosti, ale správate sa ako poslední grobiani v krčme, bez rešpektu k inému názoru, bez rešpektu k stanoveným pravidlám a k inej predstave o spravovaní spoločnosti si vynucujete pozornosť. Zneužívate poslanecký mandát daný od ľudí na nechutnú politickú hru. Chcem vám však jasne povedať a zároveň vás varovať, že vaše správanie je cestou do pekla, otvára brány netolerancii, agresivite a vynucovaniu si vlastného názoru bez rešpektovania demokratických pravidiel. A preto vás ešte raz chcem na pôde slovenského parlamentu sa spýtať, uvedomujete si, že zneucťujete parlament a pohŕdate demokraciou v tomto štáte? To si naozaj myslíte, že jedine váš názor je prípustný a správny a jedine vy máte právo brániť ostatným vo vyjadrení ich názoru? Toto je tá vaša sľubovaná sloboda pre každého? Máme čakať, že sa zajtra vyberiete napríklad na súd a zabránite sudcovi vstúpiť do miestnosti, lebo s pripravovaným rozsudkom vopred nesúhlasíte? Naozaj sú podľa vás všetci hlupáci a len vy máte patent na rozum? Nemyslím si, že to tak je. Ukazujete v priamom prenose ľuďom a celému Slovensku nebezpečný model správania sa, kde vydieranie môže použiť každý, komu sa nepáčia stanovené pravidlá. Keby ste boli len politickí amatéri, tak by sa to dalo ako-tak tolerovať, ale čo je horšie, ste aj šíritelia chaosu. Preto sa nečudujte, že v ruka v ruke s tým, ako sa správate, vyvolávate v spoločnosti volanie po nastolení tvrdej ruky, pretože demokracia sa aj vďaka vám môže javiť ako hlúpe ponožkové divadlo. Blahoželám vám! Svojím dvojdňovým amatérskym a doslova hlúpym správaním ste našli možno ďalších prívržencov radikálnej, nedemokratickej zmeny. Veľakrát som vás nazýval nebezpečná zmena. Dnes sa mi ale chce povedať, že nielen nebezpečná, ale aj politicky hlúpa a takú si naše Slovensko skutočne nezaslúži. (Potlesk.) Vážené dámy, vážení páni, panie poslankyne, páni poslanci, som veľmi rád a dúfam, že aj napriek tomuto nedôstojnému pyžamovému divadlu na tejto pôde, navyše v podaní amatérskych hercov, pretože, musím to povedať, Igor Matovič je len jeden a nikto ho nevie napodobniť, dúfam, že konečne dnes budeme môcť o navrhovaných opatreniach aj hovoriť. Ak mal niekto pochybnosti, či je dobré schváliť trinásty dôchodok a dvojnásobný rodinný prídavok ešte pred voľbami, počas týchto dvoch dní dostal úplne jasnú odpoveď. Áno, treba. (Potlesk.) Chcem poprosiť poslancov Národnej rady Slovenskej republiky, aby podporili naše návrhy, pretože reálne hrozí, že po voľbách občania zažijú iba chaos a divadlo. Tieto kroky, o ktorých dnes budete rokovať vnímam ako zodpovedné voči ľuďom, ktorí tu žijú a ktorí si zaslúžia náš rešpekt za to, čo pre spoločnosť vytvorili. Zároveň to vnímam aj ako investíciu do budúcnosti nášho národa, pretože takto treba vnímať podporu pre mladé rodiny. Vyzývam ešte raz opozíciu, aby prestala útočiť na tieto opatrenia a v parlamente ich podporila. Jej postoj totiž ukazuje, že jej sociálnosť je iba klamstvo, ktorým klame voličov a snaží sa len dostať k moci. Ak sa vám tu, dámy a páni, nechce pracovať, ak tu nechcete schváliť sociálne opatrenia pre ľudí, pre seniorov a pre deti, prosím, choďte medzi nich a povedzte im do očí, že im to nechcete dať. Povedzte to jeden miliónu osemdesiatosemtisíc deťom a jednému miliónu štyristotisíc dôchodcom. Choďte a povedzte im to rovno do očí. (Potlesk.) Na rozdiel od vás, milá opozícia, my si svoje sľuby voči ľuďom v tejto krajine naplníme. A verím, že dnes je konečne ďalší deň, kedy budeme môcť doručiť svoj sľub seniorom a mladým deťom žijúcim v našej vlasti. Ďakujem veľmi pekne. (Potlesk.)